**МЕСЯЦА НОЯБРЯ В 10-Й ДЕНЬ**

**ПРЕПОДОБНОМУЧЕНИК ИОАННИКИЯ И СЕРАФИМА**

**ОПТИНСКИХ**

НА ВЕЧЕРНИ

На Господи, воззвах: стихиры Иоанникия, глас 8.

Подобен: О, преславнаго чудесе:

О, преславнаго чудесе!/ Благолепную светлость души твоея/ добродетелей соуз являет/ и красота богоразумия исповедание твое показует./ Темже, отче Иоанникие досточудне,/ восхваляюще подвиги твоя, сице вопием:/ слава Давшему ти крепость,/ слава Венчавшему тя,/ слава Прославльшему тя с новомученики земли нашея.

Отче Иоанникие славне!/ Ты издетска труды возлюбил еси,/ стада пасый и одежду искусно исправляяй,/ темже Бог вручи тебе овцы словесныя,/ ихже добре упасл еси/ и, багряницею страданий одеявся,/ мученический венец достойне приял еси/ и даже до смерти верен Христу остался еси,/ Егоже моли спастися душам нашим.

О, преславнаго чудесе!/ Верный ученик Христов,/ твердый страдалец и молитвенник о нас теплый/ в соборе Оптинских святых является,/ постническими подвиги украшенный/ и кровьми своими испещренный./ О, каковый предстатель нам даровася,/ егоже молитвами, Христе Боже,/ спаси души наша, яко Милосерд.

Ины стихиры Серафима, глас тойже.

Подобен: Что вы наречем:

Что тя наречем Серафиме?/ Кротости ли учителя,/ яко страсти своя обуздал еси?/ Сладостнаго ли источника умиления,/ яко слезы твоя Бога приклониша на милость?/ Иже сотвори врагом твоим отмщение/ и утверди Православие/ во спасение душ наших.

Что тя возъименуем Серафиме?/ Образ ли смирения и послушания,/ яко жизнь свою воли Божией предал еси?/ Столп ли терпения и мужества,/ яко страдания и самую смерть великодушне восприял еси?/ Многая твоя дарования,/ имиже Христа Бога прославил еси,/ Егоже моли спастися душам нашим.

Отче Серафиме доблемудре,/ добродетельми, яко одеждею светлою себе украсив,/ непобедимь врагом явился еси/ и злоначальника тьмы века сего посрамил еси,/ Христу же сраспявся,/ раны огнепальныя Его ради претерпел еси./ Темже молися Господеви о нас,/ память твою любовию совершающих.

Слава, глас 6:

Память святых на земли/ торжество Церкве являет,/ тии бо, подвиги своими землю удобривше,/ и добродетельми, яко нетленныя л***о***зы, созревше,/ веселие верным сердцам источают./ Сего ради приидите, любомудрия рачителие,/ прославим доблести преподобномучеников Оптинских/ и с любовию им возопиим:/ радуйтеся, монашествующих столпи светозарнии,/ радуйтеся, победителие злобы вражия,/ радуйтеся, предстателие наши непостыднии,/ Серафиме и Иоанникие приснославнии,/ молитеся за ны ко Господу/ помиловатися душам нашим.

И ныне, Богородичен, глас тойже: Творец и Избавитель мой, Пречистая:

На стиховне стихиры, глас 2.

Подобен: Егда от Древа:

Пастырь словесному твоему стаду,/ преподобномучениче славне Иоанникие,/ добронравен и благочестием украшен явился еси,/ любомудрием же монашеским возвышен,/ достояние Христово на пажити учений отеческих воспитал еси/ и себе самаго в жертву живую Богови принесл еси./ Емуже ныне молися,/ в Православии людем земли нашея утвердитися/ и спастися душам нашим.

Стих: Честна пред Господем/ смерть преподобных Его.

Отрекся воли своея и крест свой взем,/ преподобномучениче Серафиме досточудне,/ в Оптину пустынь притекл еси/ и, богомудрыми отцы наставлен,/ в кротости и смирении братии послужил еси/ и образ благочестия светосиянен явился еси./ Темже молися о нас, воспевающих тя,/ в Православии людем земли нашея утвердитися/ и спастися душам нашим.

Стих: Что воздам Господеви о всех,/ яже воздаде ми.

Иоанникие, священников славо,/ Серафиме, кротости похвало,/ Оптинстии страдальцы/ и преподобных отцев сынове,/ за Христа пострадавшии и безбожныя посрамившии,/ о нас Христа Бога молите/ в мире и благочестии добре нам пожити,/ страсти плотския умертвити/ и достойныя плоды покаяния стяжати.

Слава, глас 4:

От обители Оптинския изгнаннии/ по градом и весем Христа проповедасте/ и за Него усердно пострадасте,/ всехвальнии преподобномученицы Иоанникие и Серафиме./ Ныне же, во обителех Небесных водворившеся,/ дерзновеннии предстателие к Богу о нас будите/ и молитеся Ему прилежно,/ умирити мир и спасти души наша.

И ныне, Богородичен: Призри на моление Твоих раб, Всенепорочная:

Тропарь, глас 3:

Яко монашествующих утверждение/ и преподобномучеников похвалу/ Оптина пустынь вас величает,/ Иоанникие и Серафиме досточуднии,/ вы бо, души своя за Христа положивше,/ венцем страдания увенчастеся./ Темже молитеся Христу, добропобеднии,/ страну нашу в Православии утвердити/ и душам нашим даровати велию милость.

НА УТРЕНИ

По 1-м стихословии седален, глас 1:

Постнически поживших и за Христа смерть приимших преподобных отцев Серафима и Иоанникия в песнех восхвалим радостно, яко в селениих райских ныне водворяются и молятся непрестанно о душах наших.

Слава, и ныне, Богородичен:

Невместимый Бог, от Твоих девственных кровей воплощься, в Тебе, Дево Чистая, вместися. Темже мя, в тесноте греховней слово Его не вмещающа, свободи и в заповедех Сына Твоего ходити настави.

По 2-м стихословии седален, глас 8.

Подобен: Премудрости:

Яко звезды пресветлыя воистину явистеся на тверди церковней, преподобномученицы всехвальнии, Серафиме и Иоанникие. Сего ради Христа непрестанно молите долгов разрешение даровати чтущим любовию честная страдания ваша.

Слава, и ныне, Богородичен:

Помышляю день Судный и трепещу истязания! Увы мне! Что сотворю и како студ стерплю, егда книги отверзутся и деяния обличатся? Сего ради припадаю Ти, Богородице Пречистая, и вопию: предстани ми, нужды оныя избави, Тебе бо имам прибежище, Владычице.

Канон, глас 4.

Песнь 1

Ирмос: Поразивый Египта/ и фараона мучителя погрузивый в мори,/ люди спасл еси из работы,/ Моисейски поющия песнь победную,/ яко прославися.

Двоицу славную, Иоанникия и Серафима, иже не точию веровати во Христа, но и по Нем страдати благодать стяжаша, песненно восхвалим, яко прославишася.

Серафимово воспоим житие и добродетели Иоанникиевы восхвалим, яко славою Христовою в житии своем прославишася.

Троицы служителие Иоанникий и Серафим Духом Святым Сына исповедаху, темже и во обители Отчи взыдоша, славно бо прославишася.

Богородичен: Отроковицу Божественную в песнех почтим, утробою девственною Бога приимшую, Юже Предстательницу нашу показал есть Иже от Нея Вочеловечивыйся.

Песнь 3

Ирмос: Яко неплоды роди от язык Церковь,/ и многое в чадех/ изнеможе сонмище,/ чудному Богу нашему возопиим:/ Свят еси, Господи.

Постом и бдением в монашеском житии укрепившеся и терпением, яко бронею, оболкшеся, Серафим и Иоанникий равноангельнии в темничных узах благодушно Бога славляху, поюще: Свят еси, Господи.

На Бога все упование возложивше и возстания страстей победивше, преподобномученицы славнии, страха безбожных не убоястеся и в правости сердца Христу непрестанно взывасте: Свят еси, Господи.

Яко старцев богомудрых богомудрии ученицы, Иоанникие и Серафиме многотерпеливии, плод учения в страданиих принесли есте, Христу вопиюще: Свят еси, Господи.

Богородичен: Яко Источник жизни рождшая, жизни вечныя сподоби, Дево, Мати Пречистая, к всемощному заступлению Твоему прибегающих.

Кондак преподобномученика Серафима, глас 4.

Подобен: Вознесыйся:

Кровию твоею землю Русскую удобрив/ и страданием Церковь Христову украсив,/ преподобномучениче Серафиме,/ злоначальника Оружием крестным победил еси,/ яко сие есть мира непобедимая победа.

Икос:

Крест иночества на рамо подъем, небоязненно на подвиг потекл еси, Серафиме небошественне, сице взывая: телесная сия мучения веселие суть рабом Твоим, Христе, умертви бо смерть Оружие Твое, мира непобедимая победа.

Седален, глас тойже.

Подобен: Скоро предвари:

Старцев Оптинских добротолюбие стажавше и иноческое житие возлюбивше, преподобием просиясте и мучения венец приясте, святии Иоанникие и Серафиме. Темже память вашу любовию почитающих от бед избавите богоугодными вашими ко Христу молитвами.

Слава, и ныне, Богородичен, глас тойже:

Покров милости Твоея простри на рабы Твоя, Всемилостивая, и падшую мою душу возстави, вем бо, Дево Богородице, яко вся можеши, елика хощеши.

Песнь 4

Ирмос: Внегда приближитися летом – познаешися;/ внегда приити времени – явишися,/ внегда смутитися души моей – / во гневе милости помянеши:/ Господи, слава Тебе.

Оптинстии светочи, Иоанникие и Серафиме, старцев достойнии учениц***ы*** и проповедницы Христа распята, страсти наша умертвите богоприятными вашими молитвами.

Адамантова крепость души твоея козни богопротивных сокруши, отче Серафиме, не бо в сердце твоем зла помыслил еси, ниже усты твоими ложь изрекл еси, но Христа сердцем и усты небоязненно исповедал еси.

На судищи неправеднем воинствовал еси, добльственне Иоанникие, яко воин Христов непобедимый, власть лжеименную обличая и суд Божий беззаконным возвещая.

Богородичен: Из Девственныя утробы воплотился еси, Христе, да спасеши от тления род человеческий. Темже Матерь Твою, яко вину всех благ и Богоневесту Чистую, в песнех ублажаем.

Песнь 5

Ирмос: Ревность приимет люди ненаказанныя,/ законопреступныя евреи,/ и огнь пояст супостаты Твоя,/ яко Тя, Распятаго,/ лестца именоваша.

Пред Ангелы и человеки законно подвизастеся, Серафиме и Иоанникие славнии, темже днесь песненными венцы достойно венчаетеся.

Образ пастыря добраго восприим, отче Иоанникие, стадо словесное добре упасл еси и душу твою за овцы духовныя положил еси, от богоборных яко агнец заклан быв.

Храм Божий всем сердцем возлюбив, отче Серафиме, с Никоном преподобным последнюю службу во обители совершил еси, разорение тоя оплакав.

Богородичен: Чистоте Твоей, Дево, удивися Архангел, чертог Царев в Тебе предзря. Темже, радуйся, Тебе вопияше, Царице, яко, заченши, родиши Христа Бога.

Песнь 6

Ирмос: Возопиша с веселием праведных дуси:/ ныне миру Завет Новый завещается,/ и кроплением да обновятся людие Божия Крове.

Аще и в пучину лютых злостраданий ввержени бысте, преподобномученицы преславнии, обаче, яко премудрии кормчии, в тихое пристанище Небесное корабли душ ваших невредимо привели есте.

Мужественне пострадал еси, святе Серафиме, и, кровию своею исповедание веры твоея запечатлев, безбожных злобу низложил еси.

Труды иноческими ризу спасения уготовал еси себе, отче Иоанникие, в нюже облекся, паче багряницы царския кровию твоею украсил еси.

Богородичен: Яко царская палата, чрево Твое боговместимое бысть, Владычице Всепетая, темже пред Царем мира и Спасом душ наших явися наша Всемилостивая Ходатаица.

Кондак преподобномученика Иоанникия, глас 2.

Подобен: Твердыя:

Непорочное твое житие во иночестве, Иоанникие,/ и любовь ко Христу неутолимая,/ Православия поборника и преподобномученика славна тя показа./ Сего ради во дворы райския всели тя Господь,/ Единый сведый сердечная.

Икос:

В скиту Предтечевом пятьнадесять лет пожил еси, благоутишием безмолвия наслаждаяся, и, горечь страстей отринув, мед духовный отеческих наставлений вкушал еси, Иоанникие славне. Темже в меру мужа совершенна достигл еси и, страдальческое совершив поприще, восшел еси ко Христу, Егоже всем сердцем взыскал еси, Единаго сведущаго сердечная.

Песнь 7

Ирмос: Спасый во огни авраамския Твоя отроки/ и халдеи убив,/ яже Правда праведно уловляше,/ препетый Господи, Боже отец наших,/ благословен еси.

Песньми похвальными ныне венчаются страдальцы Оптинстии, подвиг мученический к подвигу иноческому и благодать к благодати приложившии, в крепости поюще: Боже отец наших, благословен еси.

Во изгнании телесы разделени бывше, веру единодушно сохранили есте, сего ради, единому Христу послуживше, ныне в веселии воспеваете: Боже отец наших, благословен еси.

Серафиме и Иоанникие, светильницы не под спудом стоящии, просветите нас, память вашу светло совершающих, да купно с вами зовем: Боже отец наших, благословен еси.

Богородичен: Наветы вражия отжени от раб Твоих, Всенепорочная Дево, и от смертоносныя печали певцы Твоя избави, вопиющия: Богородительнице Чистая, благословенна еси.

Песнь 8

Ирмос: Во огни пламеннем предстоят Тебе/ Херувими, Серафими, Господи,/ и вся тварь песнь Тебе поет красную:/ пойте, благословите, людие, превозносите Христа,/ Единаго Содетеля, во вся веки.

Яко огненный Серафим, ревностию по Бозе распалаемь, страсти греховныя в души попалил еси, Серафиме чудне, и безбожныя небоязненно обличил еси, смерть же за Христа приим, непреткновенно к свету Божественному вознеслся еси.

Мрежею слова твоего, отче Иоанникие, многия, в пучине безбожия блуждающия, уловил еси и с доброю ловитвою твоею, яко верный раб, пред Господем предстал еси.

Царствия Небеснаго вожделев, ветхое рубище греха растерзал еси, Иоанникие блаженне, и, в одежду безстрастия, яко багряницу царскую, одеявся, кровьми твоими ю испещрил еси.

Богородичен: Ночь греховную разгна возсиявшее из Тебе Солнце Правды, Пренепорочная Дево, темже и мене, уснувшаго в смерть, возбуди к покаянию.

Песнь 9

Ирмос: Всяк земнородный/ да взыграется, Духом просвещаемь,/ да торжествует же Безплотных умов естество,/ почитающее священное торжество Богоматере,/ и да вопиет:/ радуйся, Всеблаженная, Богородице,/ Чистая Приснодево.

Истины поборницы, благочестия столпи, сонаследники славы Оптинския, страдальцы мужественнии Серафим и Иоанникий в песнех духовных да восхвалятся днесь.

К премирным обителем взыдосте, из обители Оптинския изгнанни, и, от безбожных умерщвляеми, к преподобным отцем приложистеся. Темже, святии, молитеся о нас, в песнех вас любовию величающих.

Оптинская похвало и монашествующих утверждение, преподобномученицы Серафиме и Иоанникие, от бед сохраните нас, в песнех священных вас восхваляющих.

Богородичен: Наше обнищавшее естество, Дево, Творец и Зиждитель из Тебе воплотивыйся, Собою обогати. Темже Тя, яко Богоневестную Матерь, в песнех священных воспеваем.

Светилен.

Подобен: Небо звездами:

Огнем любве Божественныя воспламенившеся, преподобномученицы славнии, ревностнии делателие евангельския нивы явилися есте, и веру Православную даже до смерти исповедали есте, яко истиннии ученицы Христовы.

Слава, и ныне, Богородичен:

Свет невечерний из Тебе возсия, Дево, просвещаяй сущия во тьме, темже, яко Чертог света солнцезрачный, просвети поющия Тя.

На хвалитех стихиры, глас 1.

Подобен: Небесных чинов:

Во одежду белу одеястеся,/ очервленную кровию Агнчею,/ преподобномученицы Оптинстии,/ и страдальчеством светло украсистеся./ Темже светоносную вашу память славим/ и просим, еже молитися о нас.

Твердии поборницы Православия,/ монашества непоколебимии столпи,/ старцев Оптинских сыноположницы/ и Отечеству нашему изрядная похвало,/ Серафиме и Иоанникие,/ Христа молите о душах наших.

Серафиме, голубю кроткий,/ Иоанникие, пастырю добрый,/ Евангелия ученицы прилежнии/ и старцев Оптинских сыны вернии,/ молитеся за ны ко Господу,/ еже спастися душам нашим.

Слава, глас 2:

Вернии Христу пребыли есте/ в страданиих и гонениих/ и в злоключениих и ранах темничных,/ воспевающе в сердцах, благодаряще и моляще Господа,/ да гнев Свой праведный преложит на милость,/ простит грехи сыновом Русским,/ подаст времена мирная и благоуспешная/ и помилует нас в день Судный.

И ныне, Богородичен: Преблагословенна еси, Богородице Дево:

Великое славословие. И отпуст.